9. การจัดการ

  โครงสร้างการจัดการ

โครงสร้างกรรมการบริษัทประกอบด้วยคณะกรรมการ 2 ชุด คือ คณะกรรมการบริษัท
และคณะกรรมการตรวจสอบ

  คณะกรรมการบริษัท มีจำนวน 11 ท่าน ดังนี้

  ชื่อ-สกุล ตำแหน่ง เข้าร่วมประชุม*

  คณะกรรมการ (ครั้ง)

  1. นายวันชัย คุณานันทกุล กรรมการ 4

  2. นางอรชร คุณานันทกุล กรรมการ 4

  3. นายสุรศักดิ์ คุณานันทกุล กรรมการ 4

  4. นายสุรพล คุณานันทกุล กรรมการ 4

  5. นายสิทธิชัย คุณานันทกุล กรรมการ 4

  6. นางนภาพร หุณฑนะเสวี กรรมการ 4

  7. นายบุญส่ง พันธุ์พงศ์ศิริ กรรมการ 4

  8. ดร.บุญวา ธรรมพิทักษ์กุล กรรมการ 4

  9. นายมนู เลียวไพโรจน์ กรรมการอิสระ 4

  10. นายสุพงศ์ ชยุตสาหกิจ กรรมการอิสระ 4

  11. นายเล็ก สิขรวิทย กรรมการอิสระ 4

  * ในปี 2550/2551 มีการประชุมคณะกรรมการบริษัทฯ 4 ครั้ง

_________________________________________________เป็นเลขานุการบริษัท

  อำนาจหน้าที่ของคณะกรรมการบริษัทฯ

-   กรรมการต้องปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัทฯ
    ตลอดจนมติที่ประชุมผู้ถือหุ้น

-   คณะกรรมการอาจมอบหมายให้กรรมการคนหนึ่งหรือหลายคน
    หรือบุคคลอื่นใดปฏิบัติการการอย่างใดอย่างหนึ่งแทนคณะกรรมการก็ได้

-   คณะกรรมการของบริษัทฯ ต้องประชุมกันอย่างน้อย 3 เดือนต่อครั้ง ณ
    ท้องที่อันเป็นที่ตั้งสำนักงานใหญ่หรือสาขาของบริษัทฯ หรือจังหวัดใกล้เคียง

-   คณะกรรมการต้องจัดให้มีการประชุมผู้ถือหุ้นเป็นการประชุมสามัญประจำปี ภายใน 4
    เดือนนับแต่วันสิ้นสุดของรอบปีบัญชีของบริษัทฯ
    และจะเรียกประชุมผู้ถือหุ้นเป็นการประชุมวิสามัญเมื่อใดก็ได้ สุดแต่จะเห็นสมควร

  การแต่งตั้งคณะกรรมการบริษัทฯ

ตามข้อบังคับของบริษัทฯ กำหนดให้มีคณะกรรมการบริษัทฯ ไม่น้อยกว่า 5 คน
และกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร

- การเลือกตั้งกรรมการ
กำหนดให้ที่ประชุมผู้ถือหุ้นเป็นผู้เลือกตั้งโดยใช้หลักเกณฑ์และวิธีการดังต่อไปนี้

(1) ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

(2) ผู้ถือหุ้นแต่ละคนจะใช้คะแนนเสียงที่มีอยู่ทั้งหมดตาม (1)
เลือกตั้งบุคคลคนเดียวหรือหลายคนเป็นกรรมการก็ได้
แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

(3)
บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
ในกรณีที่บุคคลซึ่งได้รับการเลือกตั้งในลำดับถัดลงมา
มีคะแนนเสียงเท่ากันเกินจำนวนกรรมการที่พึงมีหรือพึงจะเลือกตั้งในครั้งนั้น
ให้ผู้เป็นประธานเป็นผู้ออกเสียงชี้ขาด

- การประชุมสามัญประจำปีทุกครั้ง
ให้กรรมการคนที่อยู่ในตำแหน่งนานที่สุดออกจากตำแหน่งเป็นจำนวน 1 ใน 3 เป็นอัตรา
ถ้าจำนวนกรรมการที่แบ่งออกให้ตรงเป็นสามส่วนไม่ได้ ก็ให้ออกโดยจำนวนใกล้ที่สุดกับส่วน 1 ใน 3
และกรรมการที่ออกจากตำแหน่งแล้ว ที่ประชุมผู้ถือหุ้นอาจจะเลือกให้เป็นกรรมการอีกก็ได้

- กรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระ
ให้คณะกรรมการเลือกบุคคลซึ่งมีคุณสมบัติ
และไม่มีลักษณะต้องห้ามเข้าเป็นกรรมการแทนแต่บุคคลที่ได้รับการเลือกเป็นกรรมการใหม่นั้นจะอยู่ในตำแหน่งได้เพียงกำหนดเวลาที่กรรมการซึ่งออกไปนั้นพึงอยู่ในตำแหน่งได้

  คุณสมบัติของกรรมการอิสระ

  1. ถือหุ้นไม่เกินร้อยละ 1 ของทุนชำระแล้วของบริษัท บริษัทย่อย บริษัทร่วม
  หรือนิติบุคคลที่อาจมีความขัดแย้ง ทั้งนี้ให้นับรวมหุ้นที่ถือโดยผู้ที่เกี่ยวข้องด้วย

  2. ไม่เป็นกรรมการที่มีส่วนร่วมบริหารงาน ไม่เป็นลูกจ้าง พนักงาน
  ที่ปรึกษาที่ได้รับเงินเดือนประจำจากบริษัท ผู้มีอำนาจควบคุมของบริษัท บริษัทย่อย บริษัทร่วม
  บริษัทย่อยลำดับเดียวกัน (ปัจจุบัน และช่วง 2 ปีก่อนได้รับการแต่งตั้ง)

  3. ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียน ในลักษณะที่เป็นบิดา
  มารดา คู่สมรส พี่น้อง และบุตร รวมทั้งคู่สมรสของบุตรของผู้บริหาร ผู้ถือหุ้นรายใหญ่
  ผู้มีอำนาจควบคุม หรือ บุคคลที่จะได้รับการเสนอชื่อเป็นผู้บริหาร หรือ ผู้มีอำนาจควบคุมของบริษัท
  หรือ บริษัทย่อย (ปัจจุบัน และช่วง 2 ปีก่อนได้รับการแต่งตั้ง)

  4. ไม่เป็นผู้สอบบัญชีของบริษัท หรือเป็นผู้ให้บริการวิชาชีพอื่น เช่น ที่ปรึกษากฎหมาย
  ที่ปรึกษาทางการเงิน ผู้ประเมินราคาทรัพย์สินที่มีมูลค่าสินจ้างเกิน 2 ล้านบาทต่อปี
  (ปัจจุบันและช่วง 2 ปีก่อนได้รับตำแหน่ง)

  5. ไม่เป็นกรรมการที่ได้รับแต่งตั้งขึ้นเพื่อเป็นตัวแทนของกรรมการบริษัท
  ผู้ถือหุ้นรายใหญ่หรือผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของบริษัท

  6. สามารถปฏิบัติหน้าที่และแสดงความเห็น
  หรือรายงานผลการปฏิบัติงานตามหน้าที่ที่ได้รับมอบหมายจากคณะกรรมการบริษัทได้โดยอิสระ
  โดยไม่อยู่ภายใต้การควบคุมของผู้บริหารหรือผู้ถือหุ้นรายใหญ่ของบริษัท
  รวมทั้งผู้ที่เกี่ยวข้องหรือญาติสนิทของบุคคลดังกล่าว

  (ผู้ที่เกี่ยวข้อง หมายรวมถึง ผู้ที่มีความสัมพันธ์ หรือเกี่ยวข้องกับบริษัท
  จนทำให้ไม่สามารถทำหน้าที่ได้อย่างอิสระหรือคล่องตัว เช่น ผู้ขายสินค้า ลูกค้า เจ้าหนี้ ลูกหนี้
  หรือผู้ที่มีความเกี่ยวข้องทางธุรกิจอย่างมีนัยสำคัญ เป็นต้น

  กรรมการที่มีส่วนร่วมบริหารงาน หมายถึง กรรมการที่ดำรงตำแหน่งเป็นผู้บริหาร
  กรรมการที่ทำหน้าที่รับผิดชอบเยี่ยงผู้บริหาร และกรรมการที่มีอำนาจลงนามผูกพัน
  เว้นแต่แสดงได้ว่าเป็นการ ลงนามผูกพันตามรายการที่คณะกรรมการมีมติอนุมัติไว้แล้ว
  และเป็นการลงนามร่วมกับกรรมการรายอื่น

  บริษัทย่อยลำดับเดียวกัน หมายถึง บริษัทย่อยตั้งแต่ 2 บริษัทขึ้นไปที่มีบริษัทใหญ่เป็นบริษัทเดียวกัน)

  การแต่งตั้งคณะกรรมการอิสระ

ที่ประชุมผู้ถือหุ้นของบริษัทฯ เป็นผู้แต่งตั้งคณะกรรมการอิสระ ซึ่งมีคุณสมบัติตามที่ระบุข้างต้น จำนวน
3 ท่าน กรรมการอิสระจะมีวาระการดำรงตำแหน่งตามที่ที่ประชุมผู้ถือหุ้นกำหนด

  คณะกรรมการตรวจสอบ มีจำนวน 3 ท่าน ดังนี้

  รายชื่อ ตำแหน่ง

  1. นายมนู เลียวไพโรจน์ ประธานคณะกรรมการตรวจสอบ

  2. นายสุพงศ์ ชยุตสาหกิจ กรรมการตรวจสอบ

  3. นายเล็ก สิขรวิทย กรรมการตรวจสอบ (เป็นกรรมการตรวจสอบที่มี ความรู้
  และประสบการณ์ ในการสอบทานงบการเงินของบริษัทฯ)

  อำนาจหน้าที่ของคณะกรรมการตรวจสอบ

  - สอบทานให้บริษัทมีการรายงานทางการเงินอย่างถูกต้องและเพียงพอ

  - สอบทานให้บริษัทมีระบบการควบคุมภายใน (internal control)
  และระบบการตรวจสอบภายใน (internal audit) ที่เหมาะสมและมีประสิทธิผล
  และพิจารณาความเป็นอิสระของหน่วยงานตรวจสอบภายใน
  ตลอดจนให้ความเห็นชอบในการพิจารณาแต่งตั้ง โยกย้าย
  เลิกจ้างหัวหน้าหน่วยงานตรวจสอบภายใน
  หรือหน่วยงานอื่นใดที่รับผิดชอบเกี่ยวกับการตรวจสอบภายใน

  - สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

  - พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
  และเสนอค่าตอบแทนของบุคคลดังกล่าว
  รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

  - พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
  ให้เป็นไปตามกฎหมายและข้อกำหนดของตลาดหลักทรัพย์ ทั้งนี้
  เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

  - จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัท
  ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

  (ก) ความเห็นเกี่ยวกับความถูกต้อง ครบถ้วน เป็นที่เชื่อถือได้ของรายงานทางการเงินของ

  บริษัท

  (ข) ความเห็นเกี่ยวกับความเพียงพอของระบบควบคุมภายในของบริษัท

  (ค) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

  (ง) ความเห็นเกี่ยวกับความเหมาะสมของผู้สอบบัญชี

  (จ) ความเห็นเกี่ยวกับรายการที่อาจมีความขัดแย้งทางผลประโยชน์

  (ฉ) จำนวนการประชุมคณะกรรมการตรวจสอบ
  และการเข้าร่วมประชุมของกรรมการตรวจสอบแต่ละท่าน

  (ช)
  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
  (charter)

  (ซ) รายการอื่นที่เห็นว่าผู้ถือหุ้นและผู้ลงทุนทั่วไปควรทราบ
  ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

  (ฌ)
  ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

  คุณสมบัติของกรรมการตรวจสอบ

  1. ได้รับแต่งตั้งจากคณะกรรมการหรือที่ประชุมผู้ถือหุ้น

  2. กรรมการตรวจสอบทุกคนต้องเป็นกรรมการอิสระ

  3.
  ไม่เป็นกรรมการที่ได้รับมอบหมายจากคณะกรรมการบริษัทให้ตัดสินใจในการดำเนินกิจการของบริษัท
  บริษัทย่อย บริษัทร่วม บริษัทย่อยลำดับเดียวกัน หรือนิติบุคคลที่อาจมีความขัดแย้ง

  4. ไม่เป็นกรรมการของบริษัทย่อย และบริษัทย่อยลำดับเดียวกัน

  5. มีหน้าที่ตามที่ตลาดหลักทรัพย์กำหนด

  6. มีกรรมการตรวจสอบอย่างน้อย 1 คน
  ที่มีความรู้และประสบการณ์เพียงพอที่จะทำหน้าที่ในการสอบทานความน่าเชื่อถือของงบการเงินได้

  การแต่งตั้งคณะกรรมการตรวจสอบ

คณะกรรมการหรือที่ประชุมผู้ถือหุ้นของบริษัทฯ เป็นผู้แต่งตั้งคณะกรรมการตรวจสอบ
ซึ่งมีคุณสมบัติตามที่ระบุข้างต้น จำนวน 3 ท่าน
กรรมการตรวจสอบจะมีวาระการดำรงตำแหน่งตามที่คณะกรรมการหรือที่ประชุมผู้ถือหุ้นกำหนด

  ผู้บริหาร มีจำนวน 7 ท่าน ดังนี้

  รายชื่อ ตำแหน่ง

  1. นายวันชัย คุณานันทกุล ผู้อำนวยการ

  2. นายสุรศักดิ์ คุณานันทกุล รองผู้อำนวยการฝ่ายผลิตภัณฑ์อาคารสำเร็จรูป

  3. นายสุรพล คุณานันทกุล รองผู้อำนวยการฝ่ายผลิตภัณฑ์เฟอร์นิเจอร์

  4. นางนภาพร หุณฑนะเสวี รองผู้อำนวยการฝ่ายบัญชี-การเงิน

  5. นางสาวสุณี เหมาะสุวรรณ ผู้จัดการทั่วไปอาวุโส สำนักผู้อำนวยการ

  6. นางสาววันเพ็ญ คูประเสริฐวงศ์ ผู้จัดการทั่วไปอาวุโส ฝ่ายทรัพยากรบุคคลและธุรการ

  7. นางสาวดวงเนตร ดวงระหงษ์ ผู้จัดการทั่วไปอาวุโส ฝ่ายบัญชี

  นายสาธิต ตริตารักษ์ ผู้จัดการอาวุโส สำนักผู้อำนวยการ
  เป็นเลขานุการคณะกรรมการบริษัทฯและเลขานุการบริษัทฯ

  อำนาจหน้าที่ของผู้บริหาร

1.  ร่วมกันตัดสินใจในเรื่องที่สำคัญของบริษัท กำหนดภารกิจ วัตถุประสงค์ แนวทาง
    นโยบายของบริษัท รวมถึงการกำกับดูแลการดำเนินงานโดยรวม ผลผลิต ความสัมพันธ์กับลูกค้า
    และต้องรับผิดชอบต่อคณะกรรมการบริษัท

2.  กำหนดโครงสร้างองค์กรที่อยู่ในความรับผิดชอบการแต่งตั้ง
    และกำหนดอำนาจหน้าที่ของผู้บริหารตั้งแต่ระดับรองลงมา

3.  กำหนดให้มีระบบการทำงานและกระบวนการปฏิบัติงานการควบคุมภายในให้มีประสิทธิภาพ

4.  มีอำนาจอนุมัติค่าใช้จ่าย หรือการจ่ายเงินตามโครงการ หรือการลงทุน
    ตามขอบเขตและอำนาจหน้าที่ในการดำเนินงานที่ได้รับอนุมัติจากคณะกรรมการบริษัท

5.  มีอำนาจจ้าง แต่งตั้ง ปลดออก ให้ออก ไล่ออก กำหนดอัตราค่าจ้างให้บำเหน็จรางวัล
    ปรับขึ้นเงินเดือน ค่าตอบแทน เงินโบนัสสำหรับพนักงานในสายงาน

6.  มีอำนาจกระทำการและแสดงตนเป็นตัวแทนบริษัทต่อบุคคลภายนอกในกิจการที่เกี่ยวข้องและเป็นประโยชน์ต่อบริษัท

7.  ดำเนินกิจการที่เกี่ยวข้องกับการบริหารงานทั่วไปของบริษัท

  แต่ทั้งนี้
  การอนุมัติรายการของผู้บริหารจะไม่รวมถึงการอนุมัติรายการที่ทำให้ผู้บริหารหรือบุคคลที่อาจมีความขัดแย้ง
  มีส่วนได้เสียหรืออาจมีความขัดแย้งทางผลประโยชน์ในลักษณะอื่นใดกับบริษัทรวมทั้งรายการที่กำหนดให้ต้องขอความเห็นชอบจากผู้ถือหุ้นในการทำรายการที่เกี่ยวโยงกันและการได้มาหรือจำหน่ายไปซึ่งสินทรัพย์ของบริษัท
  เพื่อให้สอดคล้องกับข้อกำหนดของตลาดหลักทรัพย์ในเรื่องดังกล่าว
  ยกเว้นรายการที่เป็นลักษณะเงื่อนไขทางการค้าปกติ
  ซึ่งบริษัทฯอยู่ในระหว่างการพิจารณากำหนดขอบเขตและอำนาจหน้าที่ของผู้บริหารแต่ละท่านเพื่อให้สอดคล้องกับการดำเนินธุรกิจของบริษัทฯ

  อำนาจหน้าที่ของผู้อำนวยการ

1.  มีอำนาจหน้าที่ในฐานะผู้บริหารจัดการ และควบคุมดูแลการดำเนินธุรกิจตามปกติของบริษัท
    และสามารถอนุมัติรายการที่เป็นธุรกรรมตามปกติของบริษัท เช่นการจัดซื้อสินค้า วัสดุ
    เครื่องมือ อุปกรณ์เครื่องใช้ การอนุมัติค่าใช้จ่าย เป็นต้น

  แต่ทั้งนี้ การอนุมัติรายการของผู้อำนวยการจะไม่รวมถึงการอนุมัติที่ทำให้ผู้อำนวยการ
  หรือบุคคลที่อาจมีส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัท
  รวมทั้งรายการที่กำหนดให้ต้องขอความเห็นชอบจากผู้ถือหุ้นในรายการที่เกี่ยวโยงกัน และ
  การได้มาหรือจำหน่ายไปซึ่งสินทรัพย์ของบริษัท
  เพื่อให้สอดคล้องกับข้อกำหนดของตลาดหลักทรัพย์ในเรื่องดังกล่าว
  ยกเว้นรายการที่เป็นลักษณะเงื่อนไขทางการค้าปกติ

  2. กำหนดแผนกลยุทธ์ แผนการดำเนินงาน งบประมาณ
  รวมทั้งดำเนินการหรือปฏิบัติงานให้เป็นไปตามนโยบาย งบประมาณ
  และเป้าหมายที่ได้รับอนุมัติจากคณะกรรมการของบริษัทอย่างมีประสิทธิภาพ

  การกำกับดูแลกิจการ

บริษัทฯมีการปฏิบัติตามหลักการกำกับดูแลกิจการที่ดีสำหรับบริษัทจดทะเบียนปี 2549
ตามแนวทางที่ตลาดหลักทรัพย์แห่งประเทศไทยกำหนดดังนี้

-   สิทธิของผู้ถือหุ้น

ในการประชุมผู้ถือหุ้น
บริษัทฯจะจัดส่งหนังสือเชิญประชุมพร้อมวาระการประชุมและความเห็นของคณะกรรมการให้ผู้ถือหุ้นทราบล่วงหน้า
ในการประชุมคณะกรรมการเปิดโอกาสให้ผู้ถือหุ้นได้แสดงความเห็นและตั้งคำถามต่อที่ประชุมตามวาระการประชุม
และบันทึกรายงานการประชุมไว้อย่างถูกต้อง ครบถ้วน

- การปฏิบัติต่อผู้ถือหุ้นอย่างเท่าเทียมกัน

บริษัทฯเปิดโอกาสให้ผู้ถือหุ้นเสนอชื่อบุคคลเพื่อเข้าดำรงตำแหน่งกรรมการ
และใช้สิทธิออกเสียงโดยมอบฉันทะให้ผู้อื่นมาประชุมและออกเสียงแทน
และป้องกันกรณีกรรมการและผู้บริหารใช้ข้อมูลภายในเพื่อแสวงหาผลประโยชน์ให้แก่ตนเองและบุคคลที่เกี่ยวข้องซึ่งก่อให้เกิดความเสียหายต่อผู้ถือหุ้นโดยรวม

- สิทธิของผู้มีส่วนได้เสีย

บริษัทฯ ตระหนักถึงสิทธิของผู้มีส่วนได้เสียต่างๆ และมีนโยบายที่จะดูแลให้ความมั่นใจ
โดยจัดลำดับความสำคัญแก่ผู้มีส่วนได้เสียทั้งผู้ถือหุ้น พนักงาน ผู้บริหาร ลูกค้า คู่ค้า เจ้าหนี้
ตลอดจนสาธารณะชน และสังคมโดยรวมอย่างเหมาะสม
และให้มีการร่วมมือกันระหว่างผู้มีส่วนได้เสียในกลุ่มต่างๆ ตามบทบาทและหน้าที่
เพื่อให้กิจการของบริษัทฯดำเนินไปด้วยดีมีความมั่นคง
และตอบสนองผลประโยชน์ที่เป็นธรรมแก่ทุกฝ่าย

- การเปิดเผยข้อมูลและความโปร่งใส

บริษัทฯได้รายงานข้อมูลทั่วไป ข้อมูลทางการเงินและข้อมูลสำคัญอื่นๆ
ผ่านช่องทางการเผยแพร่ข่าวสารของตลาดหลักทรัพย์
บริษัทฯยังไม่ได้จัดตั้งหน่วยงานด้านผู้ลงทุนสัมพันธ์
เนื่องจากเห็นว่ากิจกรรมเกี่ยวกับการติดต่อกับผู้ลงทุนสถาบันผู้ถือหุ้น นักวิเคราะห์หลักทรัพย์
หรือหน่วยงานอื่นๆ ยังมีไม่มากนัก ทั้งนี้ได้มอบหมายให้รองผู้อำนวยการฝ่ายบัญชี-การเงิน
เป็นผู้รับผิดชอบและดูแลในเรื่องดังกล่าว ซึ่งผู้ลงทุนสามารถขอทราบข้อมูลบริษัทฯได้ที่หมายเลข 0
2384 2876 หรือที่ e-mail address : naphaporn@siamsteel.com

- ความรับผิดชอบของคณะกรรมการ

คณะกรรมการมีความรับผิดชอบต่อความถูกต้องและครบถ้วนของงบการเงินซึ่งจัดทำขึ้นตามมาตรฐานการบัญชีทั่วไปในประเทศไทย
และปฏิบัติหน้าที่อย่างมีประสิทธิภาพและมีประสิทธิผล
ด้วยความระมัดระวังรอบคอบโดยคำนึงถึงประโยชน์สูงสุดของบริษัทและของผู้ถือหุ้นทุกคน

  ค่าตอบแทนผู้บริหาร

สำหรับปีสิ้นสุดวันที่ 30 มิถุนายน 2550/2551

บุคคล รูปแบบของผลตอบแทน จำนวนเงิน (ล้านบาท)

กรรมการและผู้บริหาร เงินเดือน โบนัส 18

จำนวน 7 ท่าน เงินสมทบกองทุนสำรองเลี้ยงชีพ

กรรมการที่ไม่ได้รับเงินเดือน และกรรมการตรวจสอบจำนวนรวม 4 ท่าน ได้รับเบี้ยประชุม

ท่านละ 25,000 บาท ต่อการประชุม 1 ครั้ง

การดูแลเรื่องการใช้ข้อมูลภายใน

บริษัทฯ
มีนโยบายการกำกับดูแลในการป้องกันผู้บริหารนำข้อมูลภายในของบริษัทฯไปใช้เพื่อประโยชน์ส่วนตนโดยห้ามมิให้ผู้บริหารรวมถึงคู่สมรส
บุตรที่ยังไม่บรรลุนิติภาวะของผู้บริหารดังกล่าวใช้ข้อมูลภายในซึ่งยังมิได้เปิดเผยเพื่อทำการซื้อขาย
โอน
หรือรับโอนหลักทรัพย์ที่ออกโดยบริษัทฯก่อนที่ข้อมูลนั้นจะเปิดเผยสู่สาธารณชนโดยพระราชบัญญัติหลักทรัพย์และตลาดหลักทรัพย์
พ.ศ.2535
กำหนดให้ผู้บริหารรายงานการถือหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทยทุกครั้งที่มีการซื้อขาย
โอน หรือรับโอนหลักทรัพย์ที่ออกโดยบริษัทฯ ภายใน 3 วันทำการ นับจากวันที่มีการซื้อขาย โอน
หรือรับโอนและผู้บริหารต้องจัดส่งสำเนารายงานดังกล่าวจำนวน 1 ชุด
ให้แก่บริษัทฯเพื่อเก็บไว้เป็นหลักฐาน

  บุคลากร

  จำนวนพนักงานบริษัท ณ วันที่ 30 มิถุนายน 2551

  พนักงานรายเดือน 505 คน

  พนักงานรายวัน 360 คน

  รวมพนักงานทั้งสิ้น 865 คน

บริษัทฯได้จัดตั้งเงินกองทุน สำรองเลี้ยงชีพพนักงานตามความในพระราชบัญญัติกองทุนสำรองเลี้ยงชีพ
พ.ศ.2530 และ 2542 ตามระเบียบกองทุน
บริษัทฯและพนักงานต้องจ่ายสะสมเข้ากองทุนนี้เป็นร้อยละ4 ของเงินเดือนพนักงาน
โดยพนักงานจะได้รับเงินสมทบของบริษัทฯ เมื่อลาออกจากบริษัทฯภายหลังจากที่ทำงานครบ 1
ปีขึ้นไป ตามอัตราเงินสมทบที่กำหนดไว้ ส่วนที่บริษัทจ่ายสมทบเข้ากองทุนและบันทึกเป็นค่าใช้จ่ายในปี
2551 มีจำนวน 6.05 ล้านบาท

  ด้านการพัฒนาบุคลากร

  ในรอบปีที่ผ่านมา บริษัทฯ มีการพัฒนาบุคลากรของบริษัทฯในด้านต่างๆ ดังนี้

1. การจัดฝึกอบรมภายในบริษัท จะให้ความสำคัญกับหลักสูตรเฉพาะของแต่ละสายงาน
(Functional) ทั้งนี้เพื่อพัฒนาบุคลากรให้มีความเชี่ยวชาญในสายงานที่ปฏิบัติงาน
พร้อมๆไปกับการให้ความสำคัญในการพัฒนาทักษะด้านการจัดการให้แก่พนักงานในแต่ละระดับ

2. จัดส่งพนักงานของบริษัทเข้าร่วมการสัมมนากับสถาบันภายนอกทั้งภาครัฐและเอกชน
เพื่อเพิ่มพูนความรู้ ความสามารถของพนักงาน
และเพื่อให้พนักงานมีโอกาสได้แลกเปลี่ยนข้อมูลกับองค์การอื่นๆ ภายนอกบริษัท

3. จัดยกระดับมาตรฐานฝีมือช่างเชื่อมให้ทัดเทียมกับมาตรฐานสากล โดยร่วมมือกับสถาบัน DIJ
ประเทศญี่ปุ่น และสถาบัน JWES(The Japan Welding Engineering Society)

4. จัดโครงการความร่วมมือในการพัฒนาบุคลากรของบริษัทด้วยการเรียนระบบเทียบโอน
ความรู้และประสบการณ์ กับวิทยาลัยเทคนิคสมุทรปราการ

5. จัดให้พนักงานได้รับการพัฒนาตามระบบมาตรฐานการจัดการสิ่งแวดล้อม ISO 14000
ระบบมาตรฐาน ISO 9000 และข้อกำหนดด้านความปลอดภัยในการทำงานอย่างต่อเนื่อง

นอกเหนือจากการพัฒนาบุคลากรให้มีความรู้ ความสามารถและทักษะในการปฏิบัติงานเพิ่มสูงขึ้นแล้ว
การส่งเสริมให้พนักงานมีส่วนร่วมในกิจกรรมที่เป็นประโยชน์ต่อส่วนรวมและสังคม
ถือเป็นอีกภารกิจหนึ่งที่บริษัทฯได้ถือปฏิบัติมาในฐานะของภาคเอกชนหนึ่งที่จะพึงกระทำ
โดยในรอบปีที่ผ่านมาบริษัทฯ ได้ดำเนินกิจกรรมในด้านต่างๆ อาทิ

: โครงการ “การบริหารจัดการด้านเอดส์ในสถานประกอบกิจการ”
โดยบริษัทฯได้ดำเนินกิจกรรมด้วยความมุ่งมั่นจนได้รับมอบใบรับรองมาตรฐานการบริหารจัดการด้านเอดส์ในสถานประกอบกิจการระดับทองตามเกณฑ์ของ
AIDS – response Standard Organization(ASO Thailand)
ซึ่งแสดงให้เห็นถึงความรับผิดชอบและความเป็นผู้นำในการพัฒนาสังคม
ในอันที่จะช่วยลดปัญหาการแพร่ระบาดของโรคเอดส์

: โครงการโรงงานสีขาว เพื่อต่อต้านยาเสพติด โดยบริษัทฯ ได้รับการรับรองเป็นโรงงาน
สีขาวของกรมสวัสดิการและคุ้มครองแรงงาน กระทรวงแรงงาน

: โครงการตำรวจโรงงาน ของตำรวจภูธรจังหวัดสมุทรปราการ เพื่อสนับสนุนกิจกรรมต่างๆ
ของภาครัฐและการปกครองส่วนท้องถิ่นในการพัฒนาชุมชนให้อยู่ร่วมกันอย่างมีความสุข

: โครงการงดเหล้าเข้าพรรษา ของสำนักงานกองทุนสนับสนุนการสร้างเสริมสุขภาพ สสส.
และสำนักงานเครือข่ายองค์กรงดเหล้า สคล.

  การเปลี่ยนแปลงจำนวนพนักงานอย่างมีนัยสำคัญ

  บริษัทฯ ไม่มีการเปลี่ยนแปลงจำนวนพนักงานอย่างมีนัยสำคัญในรอบปีที่ผ่านมา

  ข้อพิพาทด้านแรงงานในรอบ 3 ปีที่ผ่านมา

  บริษัทฯไม่มีข้อพิพาทด้านแรงงานในรอบ 3 ปีที่ผ่านมา

  ค่าตอบแทนรวมของพนักงาน

ค่าตอบแทนรวมของพนักงานรายเดือน และพนักงานรายวันทั้งหมดในรูปของเงินเดือน โบนัส
ค่าล่วงเวลาและค่าตอบแทนอื่นๆ เป็นจำนวนเงินรวม 274 ล้านบาท